Diari Oficial de la Generalitat Valenciana


Sumari del DOGV 3527, del 29-06-1999 (1999/5969)

ACORD de 15 de juny de 1999, del Govern Valencià, pel qual es declara d'Interés Comunitari la instal·lació d'un monoabocador de residus inerts, procedents de l'elaboració de la pedra natural, a la partida de la Pedrera, del terme municipal de Novelda.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3527

Data del DOGV
:   29-06-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/5969


Data del document
:   15-06-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Novelda
    * pla d'urbanisme
    * eliminació de residus

ACORD de 15 de juny de 1999, del Govern Valencià, pel qual es declara d'Interés Comunitari la instal·lació d'un monoabocador de residus inerts, procedents de l'elaboració de la pedra natural, a la partida de la Pedrera, del terme municipal de Novelda. [1999/5969]
  
El Govern Valencià, en la reunió del día 15 de juny de 1999, adoptà l'acord següent:
  
El Sr. José Luis i el Sr. Jesús Esteve Román han sol·licitat Declaració d'Interés Comunitari, pel procediment extraordinari, per a la instal·lació d'un monoabocador de residus inerts, procedents de l'elaboració de la pedra natural, a les parcel·les 4 i 7 del polígon 1, a la partida de la Pedrera, del terme municipal de Novelda, posteriorment en data 15 de gener de 1999 els citats interessats sol·licitaren el canvi de titularitat del referit expedient de Declaració d'Interés Comunitari, en virtut de l'acord de cessió, de data 29 de desembre de 1998, a favor de la mercantil Sistemas de Gestión Medioambiental, SL, i de conformitat amb els següents:
  
Antecedents de fet
  
Primer
  
Amb data 29 de gener de 1997, el Sr. José Luis i el Sr. Jesús Esteve Román presentaren en el Servei Territorial d'Alacant de la Sotssecretaria d'Urbanisme i Ordenació Territorial, instància i documentació complementària, per la qual se sol·licita la Declaració d'Interés Comunitari per a la instal·lació d'un monoabocador de residus inerts, procedents de l'elaboració de la pedra natural, en parcel·la de la seua propietat sítia en la partida de la Pedrera, del terme municipal de Novelda, parcel·les 4 i 7, en part, del polígon cadastral núm.1 i inscrita en el Registre de la Propietat de Novelda, en el llibre 423, foli 1, finca 31.203.
  
Notificades determinades deficiències en la sol·licitud presentada, amb data 6 de maig de 1997 es presentà la documentació que les esmena, i queda en aquesta data complet l'expedient. Igualment, amb dates 19 de juny i 22 d'agost de 1997 i 30 de gener de 1998, els interessats han formulat nous escrits, i es completen o s'aclareixen els termes de la seua inicial petició, a fi de completar les observacions dels diversos òrgans i administracions que han emés informes respecte a l'actuació, així com les al·legacions presentades en el període d'informació pública.
  
Finalment, amb data 15 de gener de 1999, el Sr. Jesús i el Sr. José Luis Esteve Román sol·licitaren que es procedira al canvi de titularitat de l'expedient de Declaració d'Interés Comunitari en tràmit, en virtut de l'acord de cessió subscrit el 29 de desembre de 1998, amb la mercantil Sistemas de Gestión Medioambiental SL, ja que s'ha transmés a aquesta igualment la titularitat dels terrenys objecte de l'actuació.
  
Segon
  
De l'anàlisi de la documentació aportada es desprén que la instal·lació pretesa es localitza en sòl no urbanitzable, comú rústic, segons el planejament urbanístic d'aplicació, constituït per les Normes Subsidiàries de Planejament del Municipi de Novelda, aprovades definitivament per la Comissió Territorial d'Urbanisme d'Alacant en data 16 d'octubre de 1992.
  
Els paràmetres fonamentals de l'actuació pretesa es poden concretar en els següents:
  
a) Superfície de la parcel·la: 356.009 m²
  
b) Situació existent: sobre la parcel·la hi ha una casa de labor amb corral de 225 m², que es proposa destinar a oficines.
  
c) Instal·lació prevista:
  
- Superfície ocupada per l'activitat: 102.500 m².
  
- Capacitat de l'abocador: 970.200 m3.
  
- Vida útil: 12 anys.
  
- Alçària máxima: la cota mitjana màxima és de 355m, i la cota més baixa és de 325m.
  
- Separació a límits de l'edificació: > 7 m.
  
- Separació a barranc: 15 m.
  
Tercer
  
La documentació aportada consta de:
  
1) Memòria informativa i justificativa de l'actuació, que conté els criteris de l'ordenació i estudi del trànsit.
  
2) Plans d'Informació i d'ordenació, que inclou la zonificació i la definició d'infraestructures.
  
3) Avaluació economicofinancera i programació de l'actuació, compromisos que s'han de contraure entre el promotor i l'administració.
  
4) Estudi de les infraestructures i els serveis necessaris per a la implantació de l'activitat.
  
5) Documentació relativa a la propietat dels terrenys.
  
6) Estudi d'Impacte Ambiental.
  
Quart
  
Conté el projecte proposta de resolució a càrrec de l'actuació de la totalitat dels serveis requerits per al seu establiment i funcionament, que donada les característiques concretes de l'activitat que cal desenvolupar no requereixen de l'execució d'infraestructures addicionals de connexió amb les xarxes generals del municipi, i es justifica que el camí d'accés existent no requereix de cap adequació especial a partir de la poca repercussió que suposa l'augment de trànsit de vehicles. Consta, així mateix, compromís d'assumpció pel promotor del règim de deures, cessions i obligacions propis del sòl urbanitzable, si bé el compliment d'aquests es materialitzarà en els termes que es deriven de la proposta.
  
Cinqué
  
Es troba en l'expedient els informes municipals següents:
  
1. Acord de la Comissió de Govern Municipal, de data 8 de maig de 1997, pel qual s'informa favorablement l'admissió a tràmit de la Declaració d'Interés Comunitari objecte de l'expedient a partir dels informes tècnics que es troben en l'expedient que contenen una positiva consideració de les qüestions següents: a) Impossibilitat d'ubicació de l'activitat als sòls urbans i urbanitzable industrials existents, b) Inexistència d'impacte territorial negatiu, ja que es troba l'abocador proposat contigu a l'abocador propietat de Lurima, SL, sempre que es complisca el pla de restauració posterior; c) Conformitat de l'actuació amb el planejament urbanístic municipal, ja que si bé es preveuen 2 zones de sòl no urbanitzable per a ubicació d'instal·lacions per al vessament i tractament dels residus sòlids, i es determina concretament la zona A per a vessaments inerts, aquesta assignació d'usos no és excloents, on resulta admissible, sempre que es complisquen les restants condicions exigibles, la implantació en sòl que estem tractant d'aquesta actuació.
  
2. Acord de la Comissió de Govern Municipal, de data 11 de febrer de 1999, pel qual es completa l'anterior pronunciament en informar favorablement la proposta de deures i cessions continguda en la documentació presentada pels sol·licitants, sense incloure cap condicionant respecte d'això.
  
Sisé
  
Mitjançant Resolució del conseller d'Obres Públiques, Urbanisme i Transports, de data 22 d'octubre de 1997, fou admesa a tràmit la sol·licitud formulada i la seua submissió a informació pública per termini de vint dies, simultàniament amb la convocatòria per a la presentació d'iniciatives alternatives a la desencadenant del procediment. A aquest respecte, es publicaren sengles anuncis en el Diari Oficial de la Generalitat Valenciana núm. 3.131, de data 27 de novembre de 1997, i diari La Verdad, de data 17 de novembre de 1997, anuncis que, així mateix, servien per a sotmetre a informació pública la necessària Declaració d'Impacte Ambiental. D'altra banda, atés que la parcel·la que afecta la instal·lació és propietat íntegra de la mercantil sol·licitant, no ha sigut necessari la remissió d'avís al domicili dels qui apareixen com a titulars cadastrals de drets afectats per l'actuació.
  
Durant el citat termini es presentaren dos escrits d'al·legacions, per part de la regidoria de medi ambient de l'Ajuntament de Novelda i de la Mercantil Crevinave, SA.
  
Seté
  
Durant la tramitació de l'expedient han sigut emesos els informes sectorials següents:
  
1. Respecte de l'accés a la instal·lació estan en l'expedient sengles informes emesos, en data 2 d'abril de 1998, pel Ministeri de Foment, favorable a l'actuació, i en data 22 de setembre de 1997 per l'Oficina del Pla de Carreteres de la Conselleria d'Obres Públiques, Urbanisme i Transports favorables a l'aprovació, una vegada que l'interessat aportà documentació d'esmena de les observacions contingudes en l'informe previ emés de forma desfavorable en data 26 de maig de 1997.
  
2. Pel que fa a l'impacte ambiental de l'actuació integral, el director general per al Desenvolupament Sostenible ha emés, el 12 de novembre de 1998, Estimació d'Impacte Ambiental favorable, sempre que es complisquen les condicions que en aquesta s'assenyalen, així com les mesures correctores de l'Estudi d'Impacte Ambiental que no entren en contradicció amb aquests.
  
3. Informe addicional emés per part de la Conselleria de Medi Ambient el dia 26 de maig de 1997, sobre la impossibilitat d'asfaltat i eixamplament del camí d'accés a l'actuació, per coincidir en el seu traçat amb una via pecuària, aspecte aquest que és assumit pels interessats en la documentació aportada.
  
Huité
  
La Comissió Informativa de la Comissió Territorial d'Urbanisme d'Alacant, en data 29 de març de 1999, informà favorablement l'aprovació de la present Declaració d'Interés Comunitari, pel procediment extraordinari, en sòl no urbanitzable del terme municipal de Novelda.
  
Nové
  
El conseller d'Obres Públiques, Urbanisme i Transports en data 14 de maig de 1999, informà favorablement la present Declaració d'Interés Comunitari.
  
Fonaments jurídics
  
Primer
  
La sol·licitud formulada s'ha de resoldre a l'empara d'allò que s'ha disposat en la Llei 4/1992, de 5 de juny, de la Generalitat Valenciana, del Sòl No Urbanitzable, i que s'han de substanciar pel procediment de Declaració d'Interés Comunitari que es refereix l'article 8.2 de la Llei en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i les instal·lacions destinades a activitats terciàries i industrials que, entre d'altres, necessiten l'ocupació d'una superfície major de 4 hectàrees, requerisquen més de 8.000 m² construïts o exigisquen la realització de més de 1000 m lineals de desenvolupament, només es podran realitzar com a actuacions integrals després del compliment previ de les condicions exigides pel paràgraf primer del citat article.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari, previst en l'article citat, una vegada constatat que es compleixen les condicions fixades en el número 1 de tal precepte, tota vegada que:
  
a) Les característiques de l'actuació necessiten disposar d'una superfície de grans dimensions ja que és impossible la seua localització dins dels sòls urbans o urbanitzable existents al municipi.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i que cal destacar, a l'efecte, els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, els deures i les cessions pròpies de l'adjudicatari d'un programa d'actuació, no inferiors a les legalment exigibles en sòl urbanitzable si bé es materialitzaren en els termes que es deriven de la proposta que es troba en l'expedient.
  
Segon
  
La tramitació de l'expedient ha sigut formalment correcta i s'han complit les exigències processals establides en l'article 20.2 de la Llei 4/1992, de 5 de juny, del Sòl No Urbanitzable.
  
En aquest sentit s'ha de destacar que si bé la Direcció General de Desenvolupament sostenible de la Conselleria de Medi Ambient ha emés l'estimació d'impacte ambiental, de conformitat amb l'article 1.3 de la Llei 2/1989, de 3 de març, de la Generalitat Valenciana, d'Impacte Ambiental, en relació amb l'annex II del Decret 162/1990, de 15 d'octubre, del Govern Valencià, pel qual s'aprova el Reglament per a l'execució de la citada Llei 2/1989, i no la Declaració d'Impacte Ambiental que exigeix l'article 20 de la Llei 4/1992, sobre Sòl no Urbanitzable, atés que l'Estudi d'Impacte Ambiental ha sigut sotmés als tràmits procedimentals propis de la Declaració, amb submissió a informació pública, i conté els requeriments substantius necessaris per a un pronunciament d'aquesta naturalesa, i, d'altra banda, l'estimació emesa té les mateixes determinacions i continguts propis d'una declaració, es pot considerar complit amb el referit tràmit.
  
Tercer
  
Els serveis que demanda l'actuació queden adequadament resolts a càrrec de la mercantil promotora, en els termes que resulten de l'expedient.
  
Quart
  
L'actuació sol·licitada és d'implantació adequada des del punt de vista de l'ordenació territorial ja que s'efectua en sòl no urbanitzable comú no mereixedor de cap protecció.
  
Des del punt de vista econòmic i social, l'actuació aporta solucions, sens dubte, al desenvolupament de la zona, en resoldre la problemàtica derivada dels residus inerts derivats de la indústria del marbre.
  
Cinqué
  
Respecte a les al·legacions presentades, ens remetem a allò que s'ha disposat en l'estimació d'impacte ambiental ja que arreplega i resol les al·legacions formulades en relació a la documentació tècnica del projecte,
  
D'altra banda, respecte a l'al·legació formulada per Crevinave, SA, que denúncia una invasió de la seua propietat per part de la promotora, es considera que ha de ser desestimada a partir dels informes tècnics que es troben en l'expedient, ja que, segons s'assenyala en aquests, la present actuació és confrontant amb la promoguda per Lurima, SL, per a la instal·lació d'un abocador de residus sòlids urbans, sense que es perceba l'existència de cap superposició de propietats com resultat de la comparació de la documentació planimètrica i cadastral aportada en ambdós expedients. Tot això sense perjuí d'allò que decidisca en el seu dia el Jutjat de Novelda davant del qual s'ha presentat demanda per part de Crevinave, SA, a fi que es verifique la delimitació d'ambdues propietats.
  
Sisé
  
El Govern Valencià és l'òrgan competent per a l'aprovació de l'ordenació i la definició de l'ús i aprofitament urbanístic de la present actuació integral, en virtut d'allò que s'ha disposat en l'apartat segon de l'article 20 de la Llei 4/1992, de 5 de juny, de Sòl No Urbanitzable.
  
De conformitat amb allò que s'ha establit en els preceptes legals citats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià
  
ACORDA
  
I) L'aprovació definitiva de l'ordenació urbanística relativa a l'atribució d'ús i aprofitament promogut per la mercantil Sistemas de Gestión Medioambiental, SL, d'una actuació integral consistent en la instal·lació d'un monoabocador de residus inerts, procedents de l'elaboració de la pedra natural, a les parcel·les 4 i 7, polígon 1, en sòl no urbanitzable, del terme municipal de Novelda, que afecta una superfície de 102.500 m², com a actuació integral d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i la Declaració d'Interés Comunitari, així com l'adjudicació a què es fa referència en el següent apartat II, se subjectaran a les condicions especials establides en el present.
  
L'aprovació de l'actuació integral portarà implícita, a l'efecte d'expropiació, la declaració d'interés social i de la necessitat d'ocupació dels terrenys que, de conformitat amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i serà al seu càrrec l'abonament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa.
  
II) Adjudicar la dita actuació integral en favor de l'entitat mercantil Sistemas de Gestió Medioambiental, SL, a qual s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació del referit monoabocador de residus inerts.
  
III) Condicionar i vincular la dita adjudicació i la legitimació al fet que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats -en favor de l'Ajuntament- per a sufragar actuacions urbanístiques públiques. L'incompliment o la no satisfacció de les dites obligacions determinarà la caducitat d'aquesta adjudicació i, si és procedent, de la pròpia Declaració d'Interés Comunitari que té per objecte.
  
IV) El promotor haurà de garantir, davant de l'Ajuntament de Novelda, la correcta i puntual execució de la implantació en què consisteix aquesta actuació integral. La dita garantia financera i personal de promoció s'haurà de prestar mitjançant aval, fiança o depòsit de valors, abans d'inici de les obres.
  
V) Qualsevol canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
VI) L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient prev instruït amb l'audiència de l'interessat i de l'Ajuntament de Novelda. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
VII) El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, i es respectaran les condicions fixades per les distintes administracions que han participat en el procediment i, en especial, en l'Estimació d'Impacte Ambiental de 12 de novembre de 1998. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de dita monoabocador de residus inerts.
  
Contra el present acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptat des de l'endemà de la notificació d'aquest, d'acord amb allò que s'ha establit en els articles 116.1 i 117.1 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la notificació d'aquest, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercitar qualsevol altre recurs que s'estime oportú.
  
Valencia, 15 de juny de 1999.
  
El Conseller Secretari del Govern Valencià,